## Pravilnik o načinu provjere kakvoće lijeka

### NN 56/2005 (2.5.2005.), Pravilnik o načinu provjere kakvoće lijeka

# MINISTARSTVO ZDRAVSTVA I SOCIJALNE SKRBI

**1069**

Na temelju članka 59. stavka 3. i članka 65.
stavka 4. Zakona o lijekovima i medicinskim proizvodima (»Narodne novine«, br. 121/2003 i 177/2004) ministar zdravstva i socijalne
skrbi donosi

## PRAVILNIK

### O NAČINU PROVJERE KAKVOĆE LIJEKA

Članak 1.

Ovim se Pravilnikom utvrđuje način provjere
kakvoće lijeka i sadržaj i način vođenja očevidnika o obavljenoj provjeri
kakvoće.

Redovita provjera kakvoće gotovoga lijeka

Članak 2.

Proizvođač gotovoga lijeka sa sjedištem u Republici
Hrvatskoj koji ima odobrenje za stavljanje u promet gotovoga lijeka obvezan je
obavljati redovitu provjeru kakvoće svake serije gotovoga lijeka na način kako
je to propisano Pravilnikom o dobroj proizvođačkoj praksi za lijekove.

Članak 3.

Zahtjev za provjeru kakvoće serije uvezenog
lijeka koji ima odobrenje za stavljanje u promet podnosi Agenciji za lijekove i
medicinske proizvode (u daljnjem tekstu: Agencija) veleprodaja ili uvoznik
lijeka. Uz zahtjev za provjeru kakvoće potrebno je priložiti dovoljnu količinu
uzorka za analizu i certifikat analize za navedenu seriju.

Troškove redovite provjere kakvoće iz stavka 1.
ovoga članka snosi nositelj odobrenja za stavljanje lijeka u promet, a u
slučaju uvezenoga gotovog lijeka, veleprodaja ili uvoznik.

Članak 4.

Agencija ima pravo ponovno provjeriti kakvoću
serije lijeka za koji je već izdala nalaz o provjeri kakvoće sukladno članku 3.
stavku 1. ovoga Pravilnika.

Članak 5.

Agencija ima pravo u svrhu provjere kakvoće
zatražiti dodatnu količinu uzorka, koju je veleprodaja ili uvoznik obvezan
dostaviti Agenciji.

Agencija može tražiti da sama uzorkuje lijek, što joj je veleprodaja ili uvoznik koji je
podnio zahtjev za provjeru kakvoće obvezan omogućiti.

Članak 6.

Ako veleprodaja ne dostavi Agenciji odgovarajući
certifikat analize iz članka 3. stavka 1. ovoga Pravilnika, Agencija neće
provesti provjeru kakvoće niti će izdati nalaz te će obavijestiti veleprodaju
da ta serija lijeka ne smije biti stavljena u promet.

Članak 7.

Agencija će kakvoću lijeka provjeriti prema
analitičkim postupcima prihvaćenima u postupku donošenja odobrenja o stavljanju
lijeka u promet, u obimu koji odredi Agencija.

O provedenoj provjeri kakvoće Agencija će izdati
nalaz. Ako je lijek ispravan, u nalazu će biti navedeno da kakvoća lijeka odgovara
prihvaćenom zahtjevu kakvoće u roku valjanosti lijeka u pogledu ispitanih
parametara kada su rezultati dobiveni analizom unutar prihvaćenih granica
kakvoće. Ako dobiveni rezultat odstupa od prihvaćenog zahtjeva kakvoće,
Agencija će o tome nalazom izvijestiti veleprodaju koja tu seriju lijeka ne
smije staviti u promet.

Članak 8.

Agencija ima pravo provesti provjeru kakvoće i
drugih parametara kakvoće osim onih koji su prihvaćeni u postupku donošenja
odobrenja za stavljanje lijeka u promet ako za to postoje opravdani stručni
razlozi.

Agencija ima pravo provesti provjeru kakvoće i
drugim analitičkim postupcima pored onih koji su prihvaćeni u postupku
donošenja odobrenja za stavljanje lijeka u promet ako za to postoje opravdani
stručni razlozi.

Razloge za provođenje provjere iz stavka 1. i
stavka 2. ovoga članka Agencija će navesti u nalazu.

Članak 9.

Provjera kakvoće gotovoga lijeka obuhvaća i
provjeru podataka na vanjskom i unutarnjem pakovanju i u priloženoj uputi.

Kada podaci na vanjskom ili unutarnjem pakovanju
i/ili u priloženoj uputi nisu u skladu s člancima 31. – 37. Zakona o lijekovima
i medicinskim proizvodima (u daljnjem tekstu: Zakon), Agencija će o tome
izvijestiti veleprodaju koja tu seriju lijeka ne smije staviti u promet.

Proizvođač lijeka može ispraviti označavanje,
odnosno priložiti ispravnu uputu i ponoviti zahtjev za provjeru kakvoće iste
serije lijeka.

*Posebna provjera kakvoće*

Članak 10.

Posebnoj provjeri kakvoće iz članka 61. Zakona
podliježe prva serija svakoga gotovoga lijeka nakon davanja odobrenja za
stavljanje u promet, svaka serija gotovoga lijeka iz krvi ili plazme i
imunološkoga lijeka bez obzira posjeduje li ili ne odobrenje za stavljanje
lijeka u promet, svaka serija lijeka dobivenog biotehnološkim postupkom koja
posjeduje odobrenje za stavljanje lijeka u promet i drugi lijekovi koje na
prijedlog Agencije odredi ministar nadležan za zdravstvo.

Agencija je obvezna izvršiti provjeru kakvoće u
roku od 60 dana od dana primitka uzoraka.

1) Posebna provjera kakvoće prve serije gotovoga
lijeka

Članak 11.

Zahtjev za posebnu provjeru kakvoće prve serije
gotovoga lijeka podnosi Agenciji nositelj odobrenja, a može ga po ovlaštenju
nositelja odobrenja podnijeti veleprodaja, odnosno uvoznik (u daljnjem tekstu:
podnositelj zahtjeva).

Uz zahtjev je potrebno priložiti dovoljnu
količinu uzorka za analizu, certifikat analize za navedenu seriju, podatke o
svim ugrađenim sirovinama u prvu seriju lijeka nakon davanja odobrenja za
stavljanje u promet te druge podatke na zahtjev Agencije.

Uz zahtjev za posebnu provjeru kakvoće prve
serije lijeka iz ljudske krvi ili plazme te imunološkog lijeka, osim
certifikata i podataka iz stavka 2. ovoga članka, podnositelj zahtjeva mora
dostaviti detaljne podatke o izvornoj sirovini, protokole proizvodnje, izvješća
o provedenim ispitivanjima te dovoljan broj uzoraka izvorne sirovine.

Članak 12.

Podnositelj zahtjeva obvezan je Agenciji
dostaviti na provjeru kakvoće uzorke svake prve serije lijekova prije
stavljanja u promet zajedno s poredbenim tvarima i dokumentacijom koja se
odnosi na dostavljenu seriju i poredbene tvari.

Dokumentaciju iz stavka 1. ovoga članka potrebno
je priložiti u izvorniku, odnosno ovjerene kopije ili kopije dokumenata s
izjavom odgovorne osobe podnositelja zahtjeva o vjerodostojnosti podataka.

Članak 13.

Agencija će prilikom provjere kakvoće prve
serije lijeka prije stavljanja u promet provjeriti prihvaćene parametre kakvoće
lijeka prema analitičkim postupcima prihvaćenima u postupku donošenja odobrenja
o stavljanju lijeka u promet, ako ne postoje stručni razlozi da se od toga
odstupi.

Agencija ima pravo provesti provjeru kakvoće i
drugih parametara kakvoće pored onih prihvaćenih u postupku donošenja odobrenja
za stavljanje lijeka u promet ako za to postoje opravdani stručni razlozi.

Agencija ima pravo provesti provjeru kakvoće i
drugim analitičkim postupcima pored prihvaćenih u postupku donošenja odobrenja
za stavljanje lijeka u promet ako za to postoje opravdani stručni razlozi.

Razloge za posebnu provjeru iz stavka 2. i
stavka 3. ovoga članka potrebno je navesti u nalazu Agencije.

Članak 14.

Agencija će u provjeri kakvoće prve serije
provjeriti podatke na vanjskom i unutarnjem pakovanju i u priloženoj uputi,
koji moraju biti u skladu s člancima 31. – 37. Zakona, uz iznimku navedenu u
članku 42. stavku 2. Zakona.

Za iznimku iz stavka 1. ovoga članka koja se
odnosi na lijek neophodan za bolničku primjenu potrebno je dostaviti dokaz da
se lijek nalazi na popisu koji je u tu svrhu donio ministar nadležan za
zdravstvo.

Članak 15.

Kada podaci na vanjskom ili unutarnjem pakovanju
i/ili u priloženoj uputi nisu u skladu s člancima 31. – 37. Zakona, Agencija će
o tome izvijestiti podnositelja zahtjeva koji tu seriju lijeka ne smije staviti
u promet.

Članak 16.

Prvom serijom lijeka smatra se prva serija
lijeka proizvedena nakon dobivanja prvog ili obnovljenog odobrenja za
proizvođača gotovoga lijeka sa sjedištem u Republici Hrvatskoj, odnosno prva
serija lijeka proizvedena i označena u skladu s dokumentacijom prihvaćenom u
postupku donošenja prvog ili obnovljenog odobrenja za proizvođača gotovoga
lijeka izvan Republike Hrvatske, uključivo označavanje na hrvatskome jeziku.

Članak 17.

Ako proizvođač gotovog lijeka ima sjedište izvan
Republike Hrvatske te podaci na unutarnjem pakovanju lijeka nisu na hrvatskome
jeziku, Agencija može izdati nalaz o provjeri kakvoće prve serije pod uvjetom
da je postavljen zahtjev za izdavanjem nalaza o provjeri kakvoće prve serije na
temelju danog odobrenja za stavljanje u promet te da su ispunjeni svi drugi
uvjeti za izdavanje toga nalaza.

Članak 18.

Prva serija lijeka smije biti stavljena u promet
samo na temelju pozitivnog nalaza Agencije.

Nalaz o provjeri kakvoće prve serije lijeka je
pozitivan kada su priloženi svi propisani dokumenti i u njima su sadržani svi
podaci koji su međusobno u skladu i odgovaraju važećim propisima, a rezultati
dobiveni analizom lijeka su unutar prihvaćenih granica kakvoće.

2) Posebna provjera kakvoće svake serije
gotovoga lijeka

Članak 19.

Uz zahtjev za posebnu provjeru kakvoće svake
serije gotovog lijeka potrebno je priložiti dovoljnu količinu uzorka za
analizu, certifikat analize za navedenu seriju i dokumentaciju proizvođača koja
se odnosi na rizične sirovine.

Uz zahtjev za posebnu provjeru kakvoće lijekove
iz ljudske krvi ili plazme te imunoloških lijekova, podnositelj zahtjeva mora
dostaviti dovoljnu količinu uzorka za analizu, certifikat analize za navedenu
seriju, proizvodnu dokumentaciju proizvođača, podatke o provjeri kakvoće i
nalaz ovlaštenog laboratorija Europske unije ili zemlje proizvođača za
proizvođača izvan Republike Hrvatske, detaljne podatke o izvornoj sirovini,
izvješća o provedenim ispitivanjima te dovoljan broj uzoraka izvorne sirovine.

Dokumentaciju iz stavka 1. i stavka 2. ovoga
članka potrebno je priložiti u izvorniku ili u ovjerenoj kopiji, odnosno kopiju
dokumenata s izjavom odgovorne osobe podnositelja zahtjeva o vjerodostojnosti
podataka.

Zahtjev za posebnu provjeru kakvoće lijeka može
podnijeti i Hrvatski zavod za javno zdravstvo za serume i cjepiva.

Članak 20.

Agencija ima pravo u svrhu provjere kakvoće
zatražiti dodatnu količinu uzorka, koju je podnositelj zahtjeva obvezan
dostaviti Agenciji.

Agencija ima i pravo tražiti da sama uzorkuje lijek kod proizvođača ili u veleprodaji, što joj
je proizvođač ili veleprodaja koja je podnijela zahtjev za provjeru kakvoće
obvezna omogućiti.

Članak 21.

Ako podnositelj zahtjeva ne dostavi propisanu
dokumentaciju proizvođača uz dostavljeni uzorak, Agencija neće provesti
provjeru kakvoće niti će izdati nalaz o kakvoći lijeka.

U slučaju iz stavka 1. ovoga članka Agencija će
obavijestiti podnositelja zahtjeva da serija lijeka ne smije biti stavljena u
promet.

Članak 22.

Agencija ima pravo ponovno provjeriti kakvoću
serije lijeka za koji je već izdala nalaz o provjeri kakvoće sukladno članku
10. ovoga Pravilnika.

Članak 23.

Agencija će kakvoću lijeka provjeriti prema
analitičkim postupcima prihvaćenima u postupku donošenja odobrenja o stavljanju
lijeka u promet u obimu koji odredi Agencija.

O provedenoj provjeri kakvoće Agencija će izdati
nalaz. Ako je lijek ispravan, u nalazu će biti navedeno da kakvoća lijeka
odgovara prihvaćenom zahtjevu kakvoće u pogledu ispitanih parametara kada su
rezultati dobiveni analizom unutar prihvaćenih granica kakvoće. Ako dobiveni
rezultat odstupa od prihvaćenog zahtjeva kakvoće Agencija će o tome izvijestiti
podnositelja zahtjeva koja tu seriju lijeka ne smije staviti u promet.

Članak 24.

Agencija ima pravo provesti provjeru kakvoće i
drugih parametara kakvoće pored prihvaćenih u postupku donošenja odobrenja za
stavljanje lijeka u promet ako za to postoje opravdani stručni razlozi.

Agencija ima pravo provesti posebnu provjeru
kakvoće i drugim analitičkim postupcima pored prihvaćenih u postupku donošenja
odobrenja za stavljanje lijeka u promet ako za to postoje opravdani stručni
razlozi.

Razloge za provjeru iz stavka 1. i stavka 2.
ovoga članka Agencija će navesti u nalazu.

Članak 25.

Posebna provjera kakvoće gotovoga lijeka
obuhvaća i provjeru podataka na vanjskom i unutarnjem pakovanju i u priloženoj
uputi prema prihvaćenima u postupku dobivanja odobrenja za stavljanje u promet.

Kada podaci na vanjskom ili unutarnjem pakovanju
i/ili u priloženoj uputi nisu u skladu s prihvaćenim podacima, Agencija će o
tome izvijestiti podnositelja zahtjeva koji tu seriju lijeka ne smije staviti u
promet.

Podnositelj zahtjeva može ispraviti označavanje,
odnosno priložiti ispravnu uputu i ponoviti zahtjev za posebnu provjeru kakvoće
iste serije lijeka.

Članak 26.

Svaka serija imunološkog lijeka i lijeka iz
ljudske krvi ili plazme smije se staviti u promet samo na temelju pozitivnog
nalaza Agencije o kakvoći i ako sadrži kontrolnu markicu
izdanu od Agencije.

Članak 27.

Potvrdu o posebnoj provjeri kakvoće izdaje
Agencija kada su priloženi svi propisani dokumenti i u njima su sadržani svi
podaci koji su međusobno u skladu i odgovaraju važećim propisima, a rezultati
dobiveni analizom lijeka su unutar prihvaćenih granica kakvoće.

*Provjera kakvoće iz prometa*

Članak 28.

Provjeru kakvoće lijeka iz prometa obavlja
Agencija na zahtjev farmaceutske inspekcije. Uz zahtjev je potrebno priložiti
dovoljnu količinu uzorka za analizu i zapisnik o uzimanju uzorka.

Članak 29.

Agencija provjerava kakvoću gotovoga lijeka
prema analitičkim postupcima prihvaćenima u postupku donošenja odobrenja o
stavljanju lijeka u promet, u obimu koji odredi Agencija.

Agencija ima pravo provesti provjeru kakvoće i
drugih parametara kakvoće pored prihvaćenih u postupku donošenja odobrenja za
stavljanje lijeka u promet ako za to postoje opravdani stručni razlozi.

Agencija ima pravo provesti provjeru kakvoće i
drugim analitičkim postupcima pored prihvaćenih u postupku donošenja odobrenja
za stavljanje lijeka u promet, ako za to postoje opravdani stručni razlozi.

Kakvoću magistralnog ili galenskog
pripravka i kakvoću tvari Agencija provjerava prema farmakopejskim
i drugim međunarodno prihvaćenim normama.

O provedenoj provjeri kakvoće Agencija izdaje
nalaz. Ako je lijek ispravan, u nalazu će biti navedeno da kakvoća lijeka
odgovara prihvaćenom zahtjevu kakvoće u pogledu ispitanih parametara kada su
rezultati dobiveni analizom unutar opće prihvaćenih (farmakopejom i drugim
međunarodno prihvaćenim normama) granica kakvoće. Ako dobiveni rezultat odstupa
od prihvaćenog zahtjeva kakvoće Agencija će o tome odmah izvijestiti
farmaceutskog inspektora koji će narediti zabranu stavljanja lijeka u promet.

Nalaz o provjeri kakvoće iz prometa dostavlja se
farmaceutskoj inspekciji i nositelju odobrenja za stavljanje u promet gotovoga
lijeka ili zdravstvenoj ustanovi, odnosno ljekarni koja je izradila magistralni
ili galenski pripravak, odnosno proizvođaču tvari sa
sjedištem u Republici Hrvatskoj ili uvozniku ako je tvar uvezena te Ministarstvu
zdravstva i socijalne skrbi.

*Izvanredna provjera kakvoće*

Članak 30.

U zahtjevu za provođenje izvanredne provjere
kakvoće potrebno je navesti razlog postavljanja zahtjeva.

Članak 31.

Izvanredna provjera kakvoće gotovoga lijeka
provodi se u obimu koji određuje Agencija, a prema analitičkim postupcima
prihvaćenima u postupku donošenja odobrenja o stavljanju lijeka u promet i
drugim analitičkim postupcima ako za to postoje opravdani stručni razlozi.

O provedenoj provjeri kakvoće Agencija izdaje
nalaz. U nalazu će biti navedeni razlozi provjere kakvoće, dobiveni rezultati i
mišljenje o kakvoći lijeka.

O donesenom mišljenju Agencija će nalazom
izvijestiti farmaceutsku inspekciju Ministarstva zdravstva i socijalne skrbi.

*Način provođenja provjere kakvoće*

Članak 32.

Provjera kakvoće obuhvaća:

a) uzimanje uzoraka za provjeru kakvoće
lijekova,

b) zaprimanje uzoraka i poredbenih tvari za
provjeru kakvoće lijekova,

c) zaprimanje dokumentacije koja se odnosi na
dostavljene uzorke i poredbene tvari,

d) analitičko ispitivanje i stručnu ocjenu
priloženih dokumenata,

e) izdavanje nalaza.

Članak 33.

Mjesta uzimanja uzoraka za provjeru kakvoće
lijekova su:

– proizvođač, njegova skladišta lijekova i
transportna sredstva, nakon što je odgovorna osoba proizvođača stavila lijek u
promet;

– pravne osobe koje obavljaju promet lijekovima
na veliko te njihova skladišta i transportna sredstva;

– ljekarne;

– specijalizirane prodavaonice za promet na malo
lijekovima i medicinskim proizvodima.

Uzorkovanje se provodi u skladu s načelom
slučajnog izbora uzoraka, na način da je osiguran reprezentativni uzorak. Broj
uzoraka se određuje na temelju dokumentacije za dobivanje odobrenja za
stavljanje lijeka u promet.

Članak 34.

Osoba koja uzima uzorke mora prilikom njihovog
uzimanja izdati pravnoj ili fizičkoj osobi potvrdu o uzetim uzorcima.

Potvrda o uzetim uzorcima mora sadržavati
podatke o uzetoj količini lijeka, datumu uzimanja, potpis osoba koje su
izvršile uzorkovanje i potpis osoba kod kojih je izvršeno uzorkovanje lijeka. O
uzimanju uzoraka osoba koja provodi postupak mora voditi zapisnik.

Članak 35.

Agencija izdaje nalaz o provjeri kakvoće lijeka
koji sadrži:

1) evidencijski broj,

2) naziv lijeka,

3) farmaceutski oblik, jačinu i pakovanje,

4) deklarirani sastav lijeka,

5) oznaku serije i naziv proizvođača,

6) naziv nositelja odobrenja za stavljanje u
promet lijeka,

7) rok valjanosti lijeka,

8) pravnu, odnosno fizičku osobu, koja je
poslala uzorke na provjeru, odnosno kod koje su uzorci bili uzeti,

9) eventualne primjedbe na označavanje
unutarnjeg i vanjskog pakovanja, uputu za uporabu i podatke o pripadajućem
priboru za primjenu lijeka,

10) datum izdavanja nalaza,

11) pozitivno mišljenje o kakvoći lijeka ili
odstupanja od zahtjeva kakvoće,

12) potpis osobe odgovorne za provjeru kakvoće.

U slučaju analitičkog ispitivanja nalaz sadrži
još i zahtjeve kakvoće i rezultate analitičkih ispitivanja.

Članak 36.

Nalaz o provjeri kakvoće lijekova Agencija
izdaje u dovoljnom broju primjeraka za sve strane u postupku.

Članak 37.

U provjeri kakvoće lijeka primjenjuju se
postupci navedeni u dokumentaciji o lijeku prihvaćenoj u postupku davanja
odobrenja za stavljanje lijeka u promet, a za lijek koji nije odobren za
stavljanje u promet, a Agencija je ocijenila da je provjera kakvoće lijeka
potrebna, postupci usvojeni od Agencije.

Članak 38.

Opseg provjere kakvoće pojedinoga lijeka
određuje Agencija.

Članak 39.

Proizvođač lijeka, veleprodaja te svaki uvoznik
lijeka o obavljenoj redovitoj, izvanrednoj i posebnoj provjeri kakvoće obvezni
su voditi očevidnik.

Agencija je obvezna voditi očevidnik o svakoj
obavljenoj provjeri kakvoće.

Očevidnici iz stavka 1. i 2. ovoga članka moraju
se čuvati godinu dana dulje od roka valjanosti lijeka na koji se odnose.

Članak 40.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/04-04/48

Urbroj: 534-06-05-1

Zagreb, 26. travnja 2005.

Ministar

**doc****. dr. sc. Neven Ljubičić**, v. r.

Pravilnik, NN 56/2005-1069